พนักงาน บสย. 1 ราย ติดเชื้อ COVID-19
บสย. แจ้งพนักงานติดเชื้อโควิด 1 ราย เร่งป้องกันตามระบบสาธารณสุข
17 เม.ย. 2564

บรรษัทประกันสินเชื่ออุตสาหกรรมขนาดย่อม (บสย.) ได้รับรายงานวานนี้ (วันพฤหัสบดีที่ 15 เมษายน 2564) ว่ามีพนักงาน จำนวน 1 ราย ได้รับแจ้งยืนยันผลการตรวจจากแพทย์ว่า “ติดเชื้อ COVID-19” โดยพนักงานผู้ติดเชื้อปฏิบัติงานที่บรรษัทประกันสินเชื่ออุตสาหกรรมขนาดย่อม สำนักงานใหญ่ ชั้น 17 ถนนเพชรบุรีตัดใหม่ โดยไม่มีส่วนเกี่ยวข้องกับการให้บริการลูกค้าแต่อย่างใด
ทั้งนี้ ได้ประกาศมาตรการป้องกันเฝ้าระวังและแนวทางการปฏิบัติงาน ดังนี้
1. ประกาศให้พนักงานที่ปฏิบัติหน้าที่ ณ สำนักงานใหญ่ ถนนเพชรบุรีตัดใหม่ Work From Home ระหว่างวันที่ 16 – 30 เมษายน 2564
2. ดำเนินมาตรการตามแนวทางของกระทรวงสาธารณสุข ประกาศงดใช้พื้นที่ปฏิบัติงาน ชั้น 1 ซึ่งเป็นที่ทำการสำนักงานเขตนครหลวง ชั้น 16, 17, 18 และชั้น 24 เพื่อทำความสะอาด Deep Cleaning ฉีดพ่นยาฆ่าเชื้อ ในวันที่ 16 เมษายน 2564 และงดใช้พื้นที่เป็นเวลา 3 วัน (16 – 18 เมษายน 2564)
3. พนักงานที่ติดเชื้อ COVID -19 ขณะนี้กำลังอยู่ในระหว่างรอเข้ารับการรักษาในโรงพยาบาล โดยทางโรงพยาบาลได้ให้คำปรึกษาและติดตามอาการอย่างใกล้ชิด และได้จัดทำ Timeline เรียบร้อยแล้ว สำหรับพนักงานที่มีความเสี่ยงสูงหรือเป็นผู้ที่สัมผัสใกล้ชิดกับผู้ติดเชื้อ COVID -19 บรรษัทประกันสินเชื่ออุตสาหกรรมขนาดย่อม ได้กำหนดให้พนักงานเข้ารับการตรวจหาเชื้อทันทีในวันนี้ (16 เมษายน 2564) พร้อมเฝ้าสังเกตอาการเป็นระยะเวลา 14 วัน
4. บรรษัทประกันสินเชื่ออุตสาหกรรมขนาดย่อม ได้รายงานเรื่องดังกล่าวให้กระทรวงสาธารณสุขและธนาคารแห่งประเทศไทยรับทราบเรียบร้อยแล้ว